- Den korte version er, at jeg er chokeret over det her.

Sådan siger den nu fyrede direktør for det danske firma Hummel, Søren Schriver, efter han i dag fik sparket af bestyrelsesformand Christian Stadil.

Fyringen sker ifølge Hummel-ejer Christian Stadil efter afsløringen af "alvorlige uregelmæssigheder" i koncernens tyrkiske datterselskab.

Men Søren Schriver siger til finans.dk, at han er uforstående over for bestyrelsesformandens beslutning, og han regner med at blive renset for anklagerne:

- Jeg har været CEO i 24 år og stort set skabt værdi for brandet hvert eneste år. Jeg har opført mig fuldstændig loyalt i alle årene også nu. Så den dybere bevæggrund fra bestyrelsens side kender jeg ikke.

Læs også : Christian Stadil fyrer sin direktør for illoyale beslutninger

Søren Schriver har ifølge Stadil truffet nogle 'grove og illoyale beslutninger', men Hummel-formanden vil ikke komme nærmere ind på, hvad der konkret har udløst fyringen.

Søren Schriver og Christian Stadil har arbejdet sammen i næsten to årtier, og derfor er Stadil også både chokeret og ked af det, siger han til Ritzau.

- Det, der har fundet sted bag vores ryg, giver mig i sagens natur ikke noget valg - ansættelsesforholdet må selv sagt bringes til ophør øjeblikkeligt, og det er det blevet, lyder det fra Christian Stadil.

Hummel skal nu i gang med at lede efter en ny administrerende direktør, oplyser han.